**Innspill SVs arbeidsprogram 2025-2029**

SLUG – Nettverk for rettferdig gjeldspolitikk takker for muligheten til å komme med innspill til SV sitt handlingsprogram 2025 – 2029. Den globale gjeldsbyrden nådde i 2023 nye rekorder. I snitt bruker lavinntektsland tilsvarende summer på gjeldsbetjening som de gjør samlet på utdanning, helse, sosiale sikkerhetsnett og klimatilpasning. Dette svekker lands demokrati, selvstendighet og mulighet til å oppfylle befolkningens menneskerettigheter og nødvendige miljøtiltak. SV har allerede en svært god gjeldspolitikk, samtidig som vi håper våre innspill kan konkretisere kravene enda mer.

Våre innspill tar utgangspunkt i deres eksisterende arbeidsprogram.

**Internasjonal politikk**

**Finansiering for utvikling og miljø**

Generelt er dette et veldig godt kapitel med flere konkrete og viktige forslag. Dette må derfor bevares. Under følger noen mindre forslag fra SLUG.

Legge til i punk: at Norge skal være en ansvarlig långiver og jobbe for styrkede globale system for å sikre ansvarlig långivning og lånopptak på statlig nivå gjennom å ta initiativ til omforente prinsipp om ansvarlig långivning, som inkluderer alle former for statlig gjeld, inkludert private långivere. Prinsippene kan tas i bruk ved å inkludere uansvarlig långivning og låneopptak i FNs konvensjon mot korrupsjon (UNCAC).

Begrunnelse: en stor utfordring i dag er at det ikke finnes omforente prinsipp om hva ansvarlig långivning og låneopptak innebærer. Dette må på plass, samt kunne tas i bruk, for å i realiteten sikre ansvarlig långivning.

Legge til i punkt: foreta en gjennomgang av hvordan Verdensbankens og IMFs politikk og utlånspraksis påvirker økonomisk utvikling, politisk handlingsrom og reduksjon av ulikhet. Samt stille strengere krav til at det gjennomføres realistiske gjeldsbærekraftsanalyser som ivaretar disse hensynene i forkant av alle utlån.

Begrunnelse: Dagens gjeldsbærekraftsanalyser er svake, tar ikke høyde for å sikre befolkningens grunnleggende rettigheter eller økonomiske forhold som inflasjon sjokk. I tillegg til å gjennomgå dagens praksis, bør det stilles krav til alle framtidige utlån.

Legge til i punkt: at Norge jobber for at klimafinansiering ikke skaper nye gjeldskriser, og hindre at ~~markeds~~lån rapporteres som klimafinansiering. Særlig må finansiering til tap og skade og tilpasning være rene gavebidrag.

Begrunnelse: Selv ikke-markedslån har i dag ofte høy rente eller andre urettferdige kondisjonaliteter. Særlig finansieringsordninger til tap og skade og tilpasning er det sjeldent et inntjeningsgrunnlag og kan derfor ikke gis som lån.

Endre punkt: ~~videreføre og styrke den~~ Sikre at den nyetablerte garantiordningen for investeringer i fornybar energi i utviklingsland ivareta hensyn til menneskerettigheter, avstår fra å kreve motpartsgarantier til land med høy gjeldsbyrde og at tapsavsetningen ikke tas fra bistandspotten, slik at denne kan ha ønsket effekt~~. tar for å redusere risiko og kapitalbehov i framvoksende markeder~~

Begrunnelse: Den nyetablerte garantiordningen vil i dag kreve at både tapsavsetning og evt overskridende tap dekkes av bistandsmidler samt stille krav om motpartsgarantier (enten direkte eller gjennom Verdensbanken som også krever dette). Dette betyr i praksis at dersom et prosjekt går feil (eller mange samtidig som ved f.eks en ny finanskrise) vil det være verdens fattige som betaler regninga. Særlig er det avgjørende å få disse rammene på plass tidlig ettersom det er politiske ambisjoner om å oppskalere ordningen.

Nytt punkt: Arbeide mot urettferdige debt swaps hvor sletting av gjeld enten brukes til å pålegge gjeldstyngede land udemokratiske avtaler eller hindrer reell finansiering

Begrunnelse: Debt swaps fremmes i økende grad som et finansieringstiltak både for klima og natur, men også for andre formål (som [Israels forslag om debt swaps til Egypt mot å forflytte Palestinere](https://www.middleeastmonitor.com/20231117-egypt-fm-no-us-pressure-to-accept-palestinian-displacement-in-exchange-for-debt-relief/)).  [En gjennomgang av debt swaps de siste 30 årene](https://www.eurodad.org/miracle_or_mirage) viser at debt swaps ikke har bidratt til nevneverdig gjeldslette eller skapt økonomisk handlingsrom for land i Sør til å håndtere miljøutfordringer. Derimot har de vist seg å være trege, liten grad av åpenhet eller involvering av lokale aktører og sivilsamfunn, men med høye administrative kostnader. I tillegg medfører de ofte andre betingelser knyttet til for eksempel inngåelse av handelsavtaler eller bidrar til å legitimere illegitim gjeld.

**Norsk utviklingsfinansiering**

Endre punkt: lage en helhetlig plan for norsk klimafinansiering internasjonalt~~, som inkluderer alternative og innovative finansieringskilder~~.

Begrunnelse: Både internasjonalt og nasjonalt brukes begrepet «alternative og innovative finansieringskilder» i stor grad for ulike markedstiltak, lån som forverrer dagens gjeldskrise eller økende privatisering. Dette var det blant annet store diskusjoner og uenighet om under COP28 hvor de fattigste og mest gjeldstyngede landene ønsket andre formuleringer. Anbefaler derfor å enten skrote denne betegnelsen, eller å nevne spesifikke alternative kilder som kan være gode (eks gjeldsslette, nye skattekilder).

Lykke til med arbeidet!

Vennlig hilsen,

Julie Rødje

Daglig leder,

SLUG – Nettverk for rettferdig gjeldspolitikk